అవుటర్‌ పరిధిలో 13 గ్రోత్‌ కారిడార్లు
-  అనుసంధానంగా శాటిలైట్‌ టౌన్‌షిప్‌లు
-  మరో 3 నెలల్లో సమగ్ర మాస్టర్‌ ప్లాన్‌
-  రీజినల్‌ రింగ్‌ రోడ్లకు ముఖ్యమంత్రి సై 
- రెండ‌ర్ర‌ల‌ ఇండ్ల నిర్మాణంలో 'రియల్‌' భాగస్వామ్యం కావాలి: పరిశ్రమలు, పురపాలక, ఐటీ శాఖ మంత్రి కేటీఆర్‌
-  ఘనంగా 'క్రెడాయ్‌ ప్రాపర్టీ షో-2016' ప్రారంభం
నవతెలంగాణ- వాణిజ్య విభాగం
హైదరాబాద్‌ అభివృద్ధికి ఊతం ఇచ్చేలా అవుటర్‌ రింగ్‌రోడ్డు పరిధిలో మొత్తం 13 గ్రోత్‌ కారిడార్లను అభివృద్ధి చేయనున్నట్లుగా రాష్ట్ర పురపాలక, పరిశ్రమలు, ఐటీ శాఖ మంత్రి కె. తారక రామారావు తెలిపారు. వీటికి అనుసంధానంగా శాటిలైట్‌ టౌన్‌షిప్‌లను అభివృద్ధి చేయనున్నట్లుగా ఆయన వెల్లడించారు. మాదాపూర్‌ హైటెక్స్‌లో మూడు రోజుల పాటు జరగనున్న 'క్రెడారు హైదరాబాద్‌ ప్రాపర్టీ షో-2016'ను ఆయన ఇంధనశాఖ మంత్రి జగదీశ్వర్‌ రెడ్డితో కలిసి శనివారం లాంఛనంగా ప్రారంభించారు. ఈ సందర్భంగా కేటీఆర్‌ హైదారబాద్‌లో మౌలిక వసతుల అభివృద్ధికి తీసుకుంటున్న పలు చర్యలను వివరించారు. రీజినల్‌ రింగ్‌ రోడ్ల నిర్మాణానికి ముఖ్యమంత్రి కేసీఆర్‌ పచ్చజెండా ఊపినట్లుగా తెలిపారు. దీంతో రానున్న రోజుల్లో అనుసంధానం మరితంగా పెరిగి అభివృద్ధికి ఊతం లభిస్తుందని ఆయన అన్నారు.
నిర్మాణాలకు ఇబ్బంది లేకుండా 'మాస్టర్‌ ప్లాన్‌'
స్థిరాస్తి రంగంలో సమస్యల పరిష్కరించేందుకు ముఖ్యమంత్రి పలు చర్యలు తీసుకున్నారని మంత్రి కేటీఆర్‌ తెలిపారు. భాగ్యనగరంలో నిర్మాణాలకు ఎలాంటి ఇబ్బంది కలుగకుండా ఉండేందుకు, అభివృద్ధికి ఊతం ఇచ్చేలా మరో మూడు నెలల్లో సమగ్రమైన మాస్టర్‌ ప్లాన్‌ను అమలులోకి తేనున్నట్లుగా మంత్రి వివరించారు. కొత్త జిల్లాలు ఏర్పడనున్న నేపథ్యంలో అన్ని మున్సిపాల్టీలు, కార్పొరేషన్లను అనువయించేలా సమగ్రమైన మాస్టర్‌ ప్లాన్‌ను తయారు చేసి అమలులోకి తేనున్నట్లుగా వివరించారు. ప్రస్తుతం హైదరాబాద్‌ నగరంలో అయిదు మాస్టర్‌ ప్లాన్లు అమలులో ఉన్నాయని తెలిపారు. నిర్మాణ రంగానికి సంబంధించి జీహెచ్‌ఎంసీ, హెచ్‌ఎండీఏ పరిధిలో కేవలం 30 రోజుల్లోనే అనుమతుల మంజూరు చేయనున్నట్లుగా తెలిపారు. ప్రభుత్వం ప్రతిష్టాత్మకంగా ప్రారంభించిన రెండు అర్రల ఇండ్ల నిర్మాణంలో క్రెడారులోని సభ్యులు, సంస్థలు భాగస్వాములు కావాలని ఆయన కోరారు.
అసక్తికరమైన అభివృద్ధి కనిపిస్తోంది: ఎస్‌.రామ్‌రెడ్డి
కొత్తగా ఏర్పడిన తెలంగాణ రాష్ట్రం అభివృద్ధి పథంలో దూసుకుపోయేందుకు రాష్ట్ర సర్కారు విశేషంగా కృషి చేస్తోందని క్రెడారు హైదరాబాద్‌ అధ్యక్షుడు ఎస్‌.రామ్‌ రెడ్డి అన్నారు. మేటి నాయకత్వంలో ప్రభుత్వ ప్రయత్నాలు, పరిశ్రమలకు అనుకూలమైన నిర్ణయాలతో రాష్ట్రం అభివృద్ధి పథంలో ముందుకు సాగుతోందని అన్నారు. ప్రభుత్వ చేపడుతున్న పరిశ్రమల అనుకూల విధానల వల్ల ఇటీవలి కాలంలో పట్టణీకరణ పెరుగుతూ వస్తోందని అన్నారు. హైదరాబాద్‌ ప్రస్తుతం ఆసక్తికరమైన అభివృద్ధి దశలో ఉందన్నారు. బహుళజాతి కంపెనీలైన అమేజాన్‌, గుగూల్‌, ఐకియా, మైక్రోసాఫ్ట్‌, ఇన్ఫోసిస్‌, సింక్రోనీ ఫైనాన్సీయల్‌ వంటి దిగ్గజ సంస్థలు నగరంలో తమ వ్యాపారాలను విస్తరిస్తున్నాయన్నారు. వీటి వల్ల ఉపాధి అవకాశాలు పెరగడంతో పాటు స్థిరాస్తి అభివృద్ధికి ఊతమిస్తాయని అన్నారు. కార్యక్రమంలో క్రెడారు తెలంగాణ శాఖ అధ్యక్షుడు జి.రామ్‌ రెడ్డి మాట్లాడుతూ తెలంగాణలో చేపడుతున్న అభివృద్ధి కార్యక్రమాల వల్ల రానున్న కొన్ని రోజుల్లో హైదరాబాద్‌ హౌసింగ్‌ హబ్‌గా ఎదుగుతుందని ఆశాభావం వ్యక్తం చేశారు. ఈ కార్యక్రమంలో క్రెడారు జనరల్‌ సెక్రటరీ రామచంద్రా రెడ్డి, క్రెడారు హైదరాబాద్‌ జనరల్‌ సెక్రటరీ రామకృష్ణారెడ్డి, ప్రాపర్టీ షో కో ఆర్డినేటర్‌ కె రాజేశ్వర్‌, క్రెడారు ప్రతినిధులు ఆదిత్య గౌర, ఆనంద్‌ రెడ్డి, ఎంఎస్‌ అనంద్‌రావు, డి.మురళీకృష్ణా రెడి, సి.జి. మురళీ మోహన్‌, వి. రాజేశ్వర్‌రెడ్డి, ఎం.వి. రాజేశ్వర్‌రావు తదితరులు పాల్గొన్నారు.
మొదటి రోజే అపూర్వ ఆదరణ.
.'క్రెడారు హైదరాబాద్‌ ప్రాపర్టీ షో-2016' శనివారం ఘనంగా ప్రారంభమైంది. ఈ నెల 15 వరకు మూడు రోజుల పాటు ఈ ప్రదర్శన జరగనుంది. ఈ స్థిరాసి ప్రదర్శనలో నందు115 మందికి పైగా రియల్టర్లు, బిల్డింగ్‌ మెటీరియల్‌ తయారీదారులు, కన్సల్టెంట్లు, ఫైనాన్సీయల్‌ ఇన్స్‌ట్యూషన్స్‌ భాగస్వామ్యం అయ్యాయి. సుమారు 15,000పైగా ప్రాజెక్టులను అమ్మకానికి, ప్రదర్శనకు ఉంచారని క్రెడారు హైదరాబాద్‌ అధ్యక్షుడు ఎస్‌.రామ్‌రెడ్డి తెలిపారు. మొదటి రోజే ప్రదర్శనకు అపూర్వ ఆదరణ లభించిదని ఆయన తెలిపారు. రానున్న రెండు రోజులు కూడా సెలవు దినాలైనందున సందర్శకుల తాకిడి మరింతగా పెరిగే అవకాశం ఉందని నిర్వాహకులు భావిస్తున్నారు.
మీ స్నేహితులకు రికమెండ్ చెయ్యండి